ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ገምጋም መጽሓፍ 'መንነት፡ ጠለብ ክብሪ-ሰብን ናይ መረረ ፖለቲካን' ብፍራንሲስ ፋኩያማ 2 ሕዳር 2018 ገምጋም መጽሓፍ 'መንነት፡ ጠለብ ክብሪ-ሰብን ናይ መረረ ፖለቲካን' ብ ፍራንሲስ ፉኩያማ ምንጪ ስእሊ, DM ንዕምቈት ኣተሓሳስባን ቲዮሪያን ፍራንሲስ ፉኩያማ ምርዳእ፡ ቀሊል'ኳ እንተዘይኰነ፡ ብዉሑዱ ጸብጻባቱ ብመልክዕ መጻሕፍቲ ስለ ዘቕረቦም ተመራመርቲ ንኽገናጽልዎም ይግደዱ'ዮም፣ ተምሃሮ ፍልስፍና-ፖለቲካ ድማ ይከታተሉዎም፣ ፈላጣት መዘናታቱ ከኣ፡ ገሊኦም ክምልኡሉን ገሊኦም ድማ ክብድህዎን ይርከቡ። ኣብ ዓለም-ምርምርን ፍልስፍናን ዚነብር ምሁር፡ ንፉኩያማ ብርግጽ ይፈልጦ'ዩ። ንፉኩያማ ዝፈልጥ ድማ ን 'መወዳእታ ታሪኽን መጠረስታ ሰብን' እትብል፡ ብ1992 ዝደረሳ መጽሓፉ፡ ዘይፈልጥ የለን ክበሃል ይከኣል። ደጊምሲ ታሪኽ ኣኸቲሙ ምባሉ ዓበይቲ ክትዓት ከልዕል ከሎ፤ ምሁራት ድፋዓት ሒዞም ሂር ተባሂሎም'ዮም። እቲ ብ 'ዝሑል-ኲናት' ዚፍለጥ ውድድር ዓበይቲ ሃገራት ምስ ለመሰ፡ ሕብረት ሶቭየት ኢዳ ምስ ሃበት፡ ሕብረት ኤውሮጳ ምስ ተተኽለ፡ ግሎባዊ-ጥርናፈ ምስ ዓዘዘ፡ ርእሰ-ማላውነት ጸብለል ምስ በለ፡ ፉኩያማ ናጻ ዕዳጋ ሊበራዊ-ዲሞክራሲ ስዒሩ ብምባል፡ ኣብ 'መወዳእታ ታሪኽ' በጺሕና ዚብል ስነ-መጐትኡ ኣቕረበ። ከምኡ ክብል ከሎ ዓለም ንድሕሪት ትምለስ ስለ ዘይመሰሎ'ዩ፣ ፉኩያማ ደጊምሲ ዓለም ኣብ ሓድሽ መድርኽ ተሰጋጊራ ምስ በለ ብዙሓት ፈላስፋታት ነቲ ክልሰ-ሓሳብ ክቕበልዎ ኣይከኣሉን። ርግጽ'ዩ፡ ኣብዚ መጐትኡ ብዝቐለለ መኣዝኑ ሒዝና ኢና ንዛረብ ዘሎና። ትግርኛ ከም መግለጺ መንነት 'ኣደ ስነጽሑፍ ኤርትራ'፡ ጓል-ኣንስተይቲ ደራሲት "ኣቦይ ኣለዉና/ኣለዋና"፡ ቆልዑ ኣስመራ ኣብ ኮምቡሽታቶ እቲ 'ኣይድዮሎጂካዊ' ናህሪ'ኳ እንተኣብቅዐ፡ ህላወ ምልካዊ ስርዓት፡ ነሃረ'ምበር ኣየብቅዐን። ፉኩያማ ባዕሉ ኣብ 2014፡ 'ቅድሚ 25 ዓመታት መስርሕ ዲሞክራሲ ንድሕሪት ዚምለስ ኣይመስለንን ነይሩ' ኢሉ ተዛሪቡ። እዚ ክብል ዘኽኣሎ ምኽንያት ሓያሎ ዘይተጸበዮም ፍጻሜታት ስለ ዝተኸሰቱ - ብ2001 ማንታ ህንጻታት ማእከል ንግዲ ዓለም ምስ ፈረሱ፡ ምስኡ ዝተኣታተወ ሱር-ነቀላዊ እስላማዊ ምንቅስቓስ ምስ ተላዕለ፡ እቲ ዓቢ ኣንቈልቍሎ ቍጠባ ዓለም (2007-2009) ምስ ተራእየ፡ ምልኪ-ስርዓት ሩስያን ቻይናን ምስ ገደዱ፡ ንኤውሮጳዊ ሕብረት ዝደናደን መስርሕ 'ብረክዚት' (ሃገረ እንግሊዝ) ምስ ተኣወጀ፡ ፍልሰታ ህዝቢ (ናብ ኤውሮፓ) ምስ በዝሐ፡ ምምጻእ ዶናልድ ትራምፕ ምስ ተጋህደ ከምኡ'ውን ካልኦት ፍጻሜታት ምስ ተኸሰቱ። ምልስ ኢልና ... ፍራንሲስ ፉኩያማ መን'ዩ?
